b'\n_START_ARTICLE_\nSamia Yusuf Omar\n_START_PARAGRAPH_\nSamia Yusuf Omar somaliksi Saamiya Yuusuf Cumar, arab. \xd8\xb3\xd8\xa7\xd9\x85\xd9\x8a\xd8\xa9 \xd9\x8a\xd9\x88\xd8\xb3\xd9\x81 \xd8\xb9\xd9\x85\xd8\xb1\xe2\x80\x8e s. (25. maaliskuuta 1991 Somalia \xe2\x80\x93 huhtikuun alku 2012 V\xc3\xa4limeri, Maltan l\xc3\xa4hist\xc3\xb6ll\xc3\xa4) oli somalialainen pikajuoksija, jonka p\xc3\xa4\xc3\xa4matkat olivat 100 ja 200 metri\xc3\xa4. H\xc3\xa4n oli maansa lipunkantajana Pekingin olympialaisissa 2008. H\xc3\xa4n osallistui 200 metrin juoksuun, jossa sijoittui alkuer\xc3\xa4ss\xc3\xa4\xc3\xa4n viimeiseksi ajalla 32,16. H\xc3\xa4n oli maansa ensimm\xc3\xa4inen naisurheilija olympiakisoissa._NEWLINE_Samia Yusuf Omar syntyi kuusilapsisen perheen vanhimpana vuonna 1991, jolloin presidentti Siad Barre oli juuri kukistettu ja verinen sis\xc3\xa4llissota k\xc3\xa4ynniss\xc3\xa4. Samia osallistui kansainv\xc3\xa4lisiin urheilukilpailuihin ensimm\xc3\xa4isen kerran Djiboutissa 2008, jolloin kyseess\xc3\xa4 olivat It\xc3\xa4-Afrikan nuorten mestaruuskilpailut ja matkana 100 metri\xc3\xa4, sijoitus oli viides kahdeksasta. Samana vuonna Addis Abeban Afrikan-mestaruuskisoissa samalla matkalla h\xc3\xa4n oli viimeinen. Olympialaisia varten h\xc3\xa4nen \xc3\xa4itins\xc3\xa4 oli jopa myyt\xc3\xa4v\xc3\xa4 maata saadakseen matkan maksetuksi. Olympialaisten j\xc3\xa4lkeen h\xc3\xa4nen oli jopa salattava urheilutaustansa kotimaassaan harjoitusolosuhteiden ollessa muutenkin puutteelliset. Vuonna 2010 Samia siirtyi Etiopiaan harjoittelemaan. H\xc3\xa4n ehti saavuttaa 200 metrill\xc3\xa4 enn\xc3\xa4tyksens\xc3\xa4 23,00._NEWLINE_Samia Yusuf Omar halusi osallistua my\xc3\xb6s Lontoon olympialaisiin 2012. Kev\xc3\xa4\xc3\xa4ll\xc3\xa4 2012 alkoi liikkua huhuja h\xc3\xa4nen katoamisestaan, ja h\xc3\xa4nen katsotaan saaneen surmansa kalastajeveneen uppoamisessa V\xc3\xa4limerell\xc3\xa4 matkalla Libyasta Italiaan.'